**17/2013. (VII. 17.) KIM rendelet**

**17/2013. (VII. 17.) KIM rendelet**

**a központi névjegyzék, valamint egyéb választási nyilvántartások vezetéséről**

A választási eljárásról szóló 2013. évi XXXVI. törvény 346. § *a)*, *b)*és *i)*pontjában kapott felhatalmazás alapján, az egyes miniszterek, valamint a Miniszterelnökséget vezető államtitkár feladat- és hatásköréről szóló 212/2010. (VII. 1.) Korm. rendelet 12. § *f)*pontjában meghatározott feladatkörömben eljárva a következőket rendelem el:

***I. FEJEZET***

***ÁLTALÁNOS RENDELKEZÉSEK***

**1. §**(1) A központi névjegyzék, a választójoggal nem rendelkező polgárok nyilvántartása (a továbbiakban: NESZA), a szavazókörök és választókerületek nyilvántartása, a jelölő szervezetek, jelöltek és listák nyilvántartása, valamint a képviselők nyilvántartása a Közigazgatási és Elektronikus Közszolgáltatások Központi Hivatala (a továbbiakban: KEKKH) számítóközpontjára és a KEKKH számítóközpontjával biztonságos hálózati kapcsolatban lévő számítógépes munkaállomásokra épülő választási informatikai rendszer (a továbbiakban: informatikai rendszer) része.

(2) Az informatikai rendszer részeként a Nemzeti Választási Iroda (a továbbiakban: NVI) működteti a választási ügyviteli rendszert, valamint a választási pénzügyi-logisztikai rendszert.

(3) A KEKKH biztosítja az informatikai rendszer működtetési környezetének infrastrukturális hátterét és annak elérhetőségét a választási irodák részére a választási eljárásról szóló 2013. évi XXXVI. törvényben (a továbbiakban: Ve.) foglalt feladatok végrehajtásához.

**2. §**A polgárok személyi és lakcím adatait tartalmazó nyilvántartás (a továbbiakban: SZL) adatkezelője közvetlen adatkapcsolaton keresztül biztosítja az NVI részére a Ve. 2. melléklet *a)-e)*pontja és *ia)*alpontja szerinti adatok, valamint a bejelentett értesítési cím központi névjegyzékbe történő átvezetését az SZL-ből.

**3. §**Az NVI gondoskodik az informatikai rendszerbe történt bejelentkezés, betekintés, adatlekérés, adatmódosítás naplózásáról és a napló adatainak öt évig történő megőrzéséről.

**4. §**(1) A szavazási levélcsomag átvételére kijelölt települések és külképviseletek felsorolását az 1. melléklet, a magyarországi lakcímmel rendelkező választópolgár központi névjegyzékkel kapcsolatos kérelmének mintáját a 2. melléklet, a magyarországi lakcímmel nem rendelkező választópolgár névjegyzékbe vételi kérelmének mintáját a 3. melléklet, a magyarországi lakcímmel nem rendelkező választópolgár adatmódosítási, törlési kérelmének mintáját a 4. melléklet, az uniós választópolgárnak az Európai Parlament tagjainak választására kiterjedő névjegyzékbe vétele iránti kérelmének mintáját az 5. melléklet tartalmazza.

(2) Az 5. melléklet szerinti kérelmet az NVI angol fordításban is elérhetővé teszi a választópolgárok számára.

**5. §**E rendelet alkalmazásában választópolgárnak kell tekinteni a tizenhetedik életévét betöltött, a központi névjegyzékbe való felvételre jogosult polgárt is.

***II. FEJEZET***

***A KÖZPONTI NÉVJEGYZÉK***

1. A választópolgárok tájékoztatása

**6. §**(1) Az NVI a választások hivatalos honlapján folyamatosan tájékoztatja a választópolgárokat a központi névjegyzékkel összefüggő kérelmekkel kapcsolatos tudnivalókról, és elérhetővé teszi a kérelemnyomtatványokat.

(2)

(3) Az NVI - a külképviseleti választási iroda (a továbbiakban: KÜVI) közreműködésével - a külképviseleteken elhelyezett hirdetmények, szórólapok útján folyamatosan tájékoztatja a választópolgárokat a központi névjegyzékbe vétel iránti kérelem benyújtásával, valamint a választással kapcsolatos egyéb tudnivalókról, és elérhetővé teszi a kérelemnyomtatványokat.

(4) A névjegyzékbe vétel iránti kérelem benyújtásával kapcsolatos tudnivalókról szóló tájékoztatót, továbbá a kérelemnyomtatvány egy példányát

*a)*a KÜVI az állampolgársági eskü vagy fogadalom letételekor, továbbá az útlevél vagy az állampolgársági bizonyítvány átadásakor,

*b)*a helyi választási iroda (a továbbiakban: HVI), ha a magyarországi lakcímmel nem rendelkező választópolgár a polgármester előtt tesz állampolgársági esküt vagy fogadalmat, annak letételekor,

*c)*az állampolgársági ügyekben eljáró szerv az állampolgársági bizonyítvány magyarországi címre történő megküldésével együtt

a magyarországi lakcímmel nem rendelkező választópolgár részére átadja, illetve megküldi.

(5) Az NVI - a KÜVI közreműködésével - a helyi médiaszolgáltatás útján is tájékoztathatja a magyarországi lakcímmel nem rendelkező választópolgárokat a központi névjegyzékbe vétel iránti kérelem benyújtásával kapcsolatos tudnivalókról.

(6) Az NVI az Európai Parlament tagjai választásának évében január 31-ig a központi névjegyzékben szereplő valamennyi magyarországi lakcímmel rendelkező uniós állampolgárnak megküldi a Ve. 334. §-ában foglalt kérelem benyújtásával kapcsolatos tudnivalókat, valamint a kérelemnyomtatvány egy példányát.

2. A kérelem fogadása

**7. §**(1) A kérelem elbírálására hatáskörrel és illetékességgel rendelkező választási iroda a kérelmet iktatja.

(2) Az NVI-hez elektronikus úton benyújtott kérelmet az informatikai rendszer iktatja.

**8. §**Ha a személyesen benyújtott kérelmet a HVI nem bírálja el a kérelmező jelenlétében haladéktalanul, a kérelem átvételéről a HVI átvételi igazolást ad a kérelmezőnek.

**9. §**(1) Ha a kérelmező a központi névjegyzékkel kapcsolatos kérelmet nem a hatáskörrel és illetékességgel rendelkező választási irodához nyújtja be, a választási iroda

*a)*a levélben beérkezett kérelmet haladéktalanul továbbítja a hatáskörrel és illetékességgel rendelkező választási irodához,

*b)*a kérelmet személyesen benyújtó kérelmezőt tájékoztatja arról, hogy melyik választási irodához nyújthatja be a kérelmet.

(2) Az (1) bekezdés *a)*pontja szerinti esetben a kérelem beérkezésének napja az a nap, amikor a kérelem az elbírálására hatáskörrel és illetékességgel rendelkező választási irodához beérkezik.

3. A kérelem elbírálása

**10. §**(1) A választási iroda a magyarországi lakcímmel nem rendelkező, de Magyarországon élő, a központi névjegyzékbe vételét kérő kérelmező központi névjegyzékkel kapcsolatos kérelmét az SZL és a NESZA adatai alapján bírálja el.

(2) Az NVI a központi névjegyzékbe vételét kérő, a magyarországi lakcímmel nem rendelkező kérelmező kérelmét

*a)*az SZL,

*b)*a NESZA,

*c)*ha a magyarországi lakcímmel nem rendelkező kérelmező az útlevele, az állampolgársági bizonyítványa vagy a honosítási okirata számát adja meg a kérelemben, az útiokmány-nyilvántartás, az állampolgársági bizonyítványok ügyviteli nyilvántartása vagy a honosítási okiratok ügyviteli nyilvántartása,

adatai alapján bírálja el.

**11. §**(1) A HVI a magyarországi lakcímmel rendelkező kérelmező, valamint a magyarországi lakcímmel nem rendelkező, de Magyarországon élő kérelmező központi névjegyzékkel kapcsolatos - a 10. § (1) bekezdése alá nem tartozó - kérelmét a központi névjegyzék adatai alapján bírálja el.

(2) Az NVI a magyarországi lakcímmel nem rendelkező kérelmező központi névjegyzékkel kapcsolatos - a 10. § (2) bekezdése alá nem tartozó - kérelmét

*a)*a központi névjegyzék,

*b)*az SZL,

*c)*a NESZA,

*d)*ha a magyarországi lakcímmel nem rendelkező kérelmező az útlevele, az állampolgársági bizonyítványa vagy a honosítási okirata számát adja meg a kérelemben, az útiokmány-nyilvántartás, az állampolgársági bizonyítványok ügyviteli nyilvántartása vagy a honosítási okiratok ügyviteli nyilvántartása,

adatai alapján bírálja el.

**12. §**A központi névjegyzékbe vétellel kapcsolatos, valamint a központi névjegyzékkel kapcsolatos egyéb kérelem elbírálása céljából

*a)*a KEKKH az NVI részére az SZL-hez, valamint az útiokmány-nyilvántartáshoz, a HVI részére a központi névjegyzékhez,

*b)*a Bevándorlási és Állampolgársági Hivatal az NVI részére az állampolgársági bizonyítványok ügyviteli nyilvántartásához és a honosítási okiratok ügyviteli nyilvántartásához

az informatikai rendszer útján folyamatos hozzáférést biztosít.

**13. §**(1) A kérelem elbírálása érdekében az informatikai rendszer a kérelmező adatait automatikusan összeveti a 10. § és a 11. § szerinti nyilvántartások megfelelő adataival.

(2) A kérelem elbírálására illetékes választási iroda az (1) bekezdés szerinti vizsgálat eredményéről, illetve a kérelem elektronikus úton történt benyújtásáról az informatikai rendszerből értesül.

4. A választási iroda döntése

**14. §**A választási iroda az informatikai rendszerben állítja elő a központi névjegyzékkel kapcsolatos döntést, amely aláírás és bélyegzőlenyomat nélkül érvényes. A döntést a kérelmező lakcímére is meg kell küldeni.

**15. §**Ha a magyarországi lakcímmel nem rendelkező választópolgár az útlevele, az állampolgársági bizonyítványa vagy a honosítási okirata számát adja meg a kérelemben, és a 10. § vagy a 11. § szerinti ellenőrzés eredménye alapján megállapítható, hogy a választópolgár szerepel az SZL-ben is, a választópolgár személyes adatait az SZL-ből történő adatátvétellel kell a központi névjegyzékben rögzíteni.

5. Az iratok megőrzése

**16. §**(1) A magyarországi lakcímmel rendelkező választópolgár kérelmét és az annak alapján hozott döntést meg kell őrizni

*a)*ellentétes tartalmú kérelmének helyt adó döntés meghozatalától számított 1 évig, vagy

*b)*a polgár központi névjegyzékből való törléséig.

(2) A magyarországi lakcímmel nem rendelkező választópolgár kérelmét és az annak alapján hozott döntést meg kell őrizni

*a)*a központi névjegyzékből való törlésére irányuló kérelmének helyt adó döntés meghozatalától számított 1 évig,

*b)*automatikus törlésétől számított 1 évig, vagy

*c)*ellentétes tartalmú kérelmének - ide nem értve a névjegyzékbe vétel, illetve törlés iránti kérelmet - helyt adó döntés meghozatalától számított 1 évig.

6. Automatikus felvétel, frissítés, törlés

**17. §**(1) Az SZL-ben bekövetkező változásokat az informatikai rendszer haladéktalanul átvezeti a központi névjegyzéken és a NESZA-n.

(2) A NESZA-ban bekövetkező változásokat az informatikai rendszer haladéktalanul átvezeti a központi névjegyzéken.

***III. FEJEZET***

***A VÁLASZTÓJOGGAL NEM RENDELKEZŐ POLGÁROK NYILVÁNTARTÁSA***

7. Igazolás kiadása

**18. §**A Ve. 100. § (2) bekezdése szerinti igazolás tartalmazza a polgár nevét, születési nevét, anyja nevét, születési helyét és idejét, valamint azt, hogy a választójoggal nem rendelkező polgárok nyilvántartása alapján vele szemben fennáll-e a választójogból való kizáró ok.

***IV. FEJEZET***

***A KÉPVISELŐK NYILVÁNTARTÁSA***

**19. §**A képviselők nyilvántartása a mandátumot szerző jelöltnek a Ve. 4. melléklet *ba)-bc)*alpontja szerinti adatait tartalmazza, továbbá annak megjelölését, hogy a képviselő, illetve polgármester melyik választáson, melyik választókerületben szerzett mandátumot. Ha a képviselő a mandátum megüresedése miatt listáról szerez mandátumot, a nyilvántartás a választási bizottságnak a mandátum betöltéséről szóló határozatának számát is tartalmazza.

**20. §**(1) A választási iroda három napon belül átvezeti a nyilvántartásban a mandátum megüresedését.

(2) A választási iroda a határozat jogerőre emelkedését követő három napon belül átvezeti a nyilvántartásban a listás mandátum kiadását.

***IV/A. FEJEZET***

***A BÍRSÁG MEGFIZETÉSE, A MÉDIATARTALOM-SZOLGÁLTATÓ KÉPVISELETÉBEN ELJÁRÓ SZEMÉLY E MINŐSÉGÉNEK IGAZOLÁSA, VALAMINT A NEMZETI VÁLASZTÁSI BIZOT TSÁG VÁLASZTOT T TAGJAINAK KÖLTSÉGTÉRÍTÉSE***

**20/A. §**(1) A bírságot az NVI fizetési számlaszámára, átutalással kell megfizetni. Az átutalás közleményében fel kell tüntetni a választási bizottság székhelytelepülésének megnevezését, valamint határozatának számát.

(2) A bírságot kiszabó választási bizottság mellett működő választási iroda a bírságot kiszabó határozat jogerőre emelkedését követően haladéktalanul megküldi az NVI-nek a határozat egy eredeti példányát, valamint közli, hogy a bírság megfizetésére rendelkezésre álló határidő mely napon jár le.

**20/B. §**(1) A médiatartalom-szolgáltató képviseletében eljáró személy e minőségét személyazonosításra alkalmas igazolvánnyal és

*a)*a médiatartalom-szolgáltató által a részére kiállított meghatalmazással, vagy

*b)*újságírói szakmai szervezet által kiállított sajtóigazolvánnyal igazolja.

(2) A külképviseleten a külképviseleti választási iroda a helyi körülményekre tekintettel e minőség igazolására más okiratot is elfogadhat.

**20/C. §**(1) A Nemzeti Választási Bizottság (a továbbiakban: NVB) Budapesten lakóhellyel nem rendelkező választott tagja az NVB ülésén való megjelenése kapcsán felmerült indokolt és az NVI nevére kiállított számviteli bizonylattal igazolt utazási- és szállásköltsége megtérítésére jogosult.

(2) Az (1) bekezdésben meghatározott NVB tag utazási költségtérítésként

*a)*a közúti gépjárművel történő utazás esetén

*aa)*üzemanyagköltségként a közúti gépjárművek, az egyes mezőgazdasági, erdészeti és halászati erőgépek üzemanyag- és kenőanyag-fogyasztásának igazolás nélkül elszámolható mértékéről szóló kormányrendeletben a lökettérfogat szerint meghatározott alapnorma-átalány szerinti összeget és

*ab)*az üzemanyagköltségen kívüli minden más költség átalányaként a személyi jövedelamadóról szóló 1995. évi CXVII. törvény 11. számú mellékletében meghatározott általános személygépkocsi-normaköltség alapul vételével számított összeget,

*b)*közforgalmú személyszállítási eszközzel történő utazás esetén a bérlet arányos részét vagy a menetjegy (helyjegy, pótjegy) 100%-át

számolhatja el.

(3) Az (1) bekezdésben meghatározott NVB tag szállás-költségtérítésként legfeljebb vendégéjszakánként húszezer forintot számolhat el.

(4) Az elszámolás dokumentumát az adott bizottsági ülést követő harminc napon belül kell az NVI-hez benyújtani.

(5) A jogszerűen elszámolható költségtérítést a kincstár az NVI utalványozása alapján legkésőbb az elszámolás dokumentumának benyújtását követő harmincadik napig az NVB választott tagjának fizetési számlájára utalja át.

***V. FEJEZET***

***ZÁRÓ RENDELKEZÉSEK***

**21. §**(1) Ez a rendelet - a (2) bekezdésben foglalt kivétellel - a kihirdetését követő napon lép hatályba.

(2) A 6. § (2) bekezdése 2015. január 1-jén lép hatályba, és a hatálybalépését követően kitűzött választásokon kell alkalmazni.

**22. §**(1) Az NVI 2014. január 1. és 15. között a Ve. 85. § (1) bekezdésében foglalt kérelmek benyújtásával kapcsolatos tudnivalókról

*a)*szóló tájékoztatást valamennyi magyarországi háztartásba eljuttatja, ahhoz mellékelve a kérelemnyomtatvány egy példányát,

*b)*médiaszolgáltatásban közzétett közérdekű közlemény útján tájékoztatja a választópolgárokat.

(2) Az NVI

*a)*az SZL-be 2013. július 15-ig felvett, magyarországi lakcímmel nem rendelkező választópolgárok számára 2013. augusztus 1-ig,

*b)*az SZL-be 2013. július 15. és július 31. között felvett, magyarországi lakcímmel nem rendelkező választópolgárok számára 2013. augusztus 15-ig

küldi ki az SZL-ben nyilvántartott címre - az ukrajnai és szlovákiai címek kivételével - a központi névjegyzékbe vétel iránti kérelem benyújtásával kapcsolatos tudnivalókról szóló tájékoztatót, mellékelve a kérelemnyomtatványt.

(3) Az NVI 2013. augusztus 1. és az országgyűlési képviselők 2014. évi általános választásának napját megelőző 15. nap közötti időszakban a médiaszolgáltatásban közzétett közérdekű közlemény útján tájékoztatja a magyarországi lakcímmel nem rendelkező választópolgárokat a központi névjegyzékbe vétel iránti kérelem benyújtásával kapcsolatos tudnivalókról.

**23. §**A Ve. alapján létrehozandó NESZA nyilvántartást a választási eljárásról szóló 1997. évi C. törvény alapján működő, választójoggal nem rendelkező nagykorú polgárok nyilvántartásában szereplő adatokkal 2013. november 1-jéig kell feltölteni.

Utolsó módosítás dátuma: 2014.07.22.